22/01/2019 | Administración LocalMunicipal
Betanzos
Aprobación definitiva do Regulamento de Honras e Distincións

EDICTO APROBACIÓN DEFINITIVA DO REGULAMENTO DE HONRAS E DISTINCIÓNS DO CONCELLO DE BETANZOS Sendo aprobado inicialmente polo Pleno do Concello de Betanzos en sesión de data 30/10/2018 o “Regulamento de honras e distincións do Concello de Betanzos“, e transcorrido o prazo de 30 de días de exposición pública sen que se presentaran alegacións, considérase aprobado definitivamente e publícase integramente en cumprimento do preceptuado no art.70.2 da Lei Reguladora das Bases do Réxime Local, entrando en vigor unha vez transcorrido o prazo previsto no artigo 65.2 da Lei 7/1985 do 2 de abril. Contra esta disposición administrativa de carácter xeral non caberá recurso en vía administrativa, de acordo co artigo 112.3 da Lei 39/2015, do 1 de outubro, do procedemento administrativo común. De conformidade co establecido no artigo 46 en relación co 10.1. b), ambos os dous da Lei 29/1998, do 23 de xullo, reguladora da xurisdición contencioso-administrativa, contra o presente acordo de aprobación da ordenanza, os interesados poderán interpor recurso contencioso-administrativo diante da Sala do Contencioso-Administrativo do Tribunal Superior de Xustiza de Galicia, no prazo de dous meses, contado a partir do día seguinte ao da publicación deste anuncio no Boletín Oficial da Provincia. Poderán, así mesmo, interpor calquera outro recurso que estimen procedente ou conveniente. O texto íntegro do regulamento municipal aprobado con carácter definitivo é o seguinte: REGULAMENTO DE HONRAS E DISTINCIÓNS DO CONCELLO DE BETANZOS ÍNDICE Exposición de motivos Título I. Disposicións xerais Artigo 1. Obxecto do Regulamento Artigo 2. Clasificación de honras e distincións Artigo 3. Carácter das honras e das distincións Artigo 4. Prohibición de concesión Artigo 5. Dos principios e criterios que deben guiar as concesións Título II. Dos títulos de fillo/a predilecto/a e de fillo/a adoptivo/a Artigo 6. Títulos de fillo/a predilecto/a e fillo/a adoptivo/a de Betanzos Artigo 7. Concesión do título Artigo 8. Entrega do título Título III. Do nomeamento de membros honorarios do Concello Artigo 9. Membros honorarios do Concello Artigo 10. Concesión e entrega Artigo 11. Efectos Título IV. Das medallas de Betanzos Artigo 12. Medallas condecorativas. Categorías Artigo 13. Características Artigo 14. Concesión e entrega Título V. Das honras fúnebres Artigo 15. Declaración de loito oficial Artigo 16. Outras honras fúnebres Título VI. Denominación de espazos públicos ou monumentos Artigo 17. Monumentos e placas conmemorativas Título VII. Outras distincións honoríficas. Premios e actos de homenaxe Artigo 18. Premio Úrsula Meléndez de Texeda Artigo 19. Premios Garelo Artigo 20. Premios do deporte Título VIII. Do procedemento de concesión das honras Artigo 21. Expediente de concesión Artigo 22. Incoación do expediente de concesión Artigo 23. Tramitación do expediente Artigo 24. Revogación Artigo 25. Rexistro de distincións honoríficas Disposicións adicionais Primeira. Distincións protocolarias Segunda. Insignias dos membros da corporación Terceira. Distinción ao funcionariado Cuarta. Libro de visitantes ilustres Disposición transitoria única Disposicións finais Primeira. Derrogación do Regulamento anterior Segunda. Entrada en vigor Exposición de motivos En exercicio da potestade normativa prevista no artigo 4 da Lei 7/1985, do 2 de abril, reguladora das bases do réxime local, e de conformidade coas competencias que veñen atribuídas ao municipio nos artigos 25.1 e 73.2 da referida lei, así como nos artigos 6.2, 50.24 e do 189 ao 191 do Regulamento de organización, funcionamento e réxime xurídico das entidades locais, do 28 de novembro de 1986, apróbase o presente Regulamento especial coa finalidade de establecer as honras e distincións con que este Concello efectuará o recoñecemento público e solemne do municipio a aquelas persoas ou entidades que se distinguirán polas súas accións ou comportamentos meritorios ou por servizos relevantes prestados á localidade, así como o procedemento administrativo para a súa concesión. Igualmente, inclúese neste Regulamento a regulación das distincións correspondentes aos membros da corporación, as honras fúnebres que pode conceder o Concello, así como as demais distincións honoríficas e protocolarias. Título I.–Disposicións xerais Artigo 1.–Obxecto do Regulamento. Mediante o presente Regulamento, establécense as honras e distincións cos que o Concello de Betanzos concederá o recoñecemento do municipio a aquelas persoas ou entidades que se distinguiran polos seus excepcionais méritos ou polos relevantes servizos prestados a favor dos intereses xerais da localidade, así como o procedemento para a súa concesión. Artigo 2.–Clasificación de honras e distincións.1. Os títulos, honras e distincións que con carácter oficial poderá conceder o Concello coa finalidade de premiar especiais merecementos ou servizos extraordinarios en favor do municipio son os seguintes: a) Título de fillo/a predilecto/a. b) Título de fillo/a adoptivo/a. c) Nomeamento de membro honorario da corporación. d) Medalla de Betanzos: de honra, de ouro e de prata. e) Honras fúnebres. f) Denominación de espazos públicos ou monumentos. g) Outras distincións honoríficas: premios e actos de homenaxe. Artigo 3.–Carácter das honras e das distincións.1. Todos os títulos, honras e distincións ás que fai referencia este Regulamente teñen carácter exclusivamente honorífico, sen que, por conseguinte, outorguen ningún dereito administrativo nin xeren efecto económico algún.2. As persoas ás que se lles outorguen os títulos, honras e distincións relacionadas no apartado 1, letras a), b) e c) ocuparán, nos actos oficiais aos que sexan convidadas, a precedencia á que teñan dereito e poderán facer uso das condecoracións das que sexan titulares.3. As honras e as distincións reguladas no presente Regulamento teñen carácter vitalicio, sen prexuízo do previsto no artigo 24. Artigo 4.–Prohibición de concesión.1. Ningún dos precedentes títulos, honras e distincións poderán ser outorgados a persoas que desempeñen altos cargos na Administración xeral do Estado, a Comunidade Autónoma de Galicia, ou da provincia da Coruña, aos/ás deputados/as ou senadores/as das Cortes Xerais, aos deputados e deputadas do Parlamento de Galicia e, en xeral, a aquelas persoas con respecto ás cales se encontre a corporación en relación subordinada de xerarquía, función ou servizo e, en tanto, subsistan estes motivos.2. Tampouco poderán concederse as honras e as distincións reguladas no presente Regulamento á Alcaldía e ás concelleiras ou concelleiros do Concello de Betanzos, mentres estean no exercicio dos seus cargos, así como a ex-membros da corporación, durante, polo menos, un prazo de cinco anos para contar desde a data do seu cese. Artigo 5.–Dos principios e criterios que deben guiar as concesións.1. Para a concesión das distincións honoríficas que quedan enumeradas, observaranse todas as normas e requisitos que se establecen no presente Regulamento.2. Dado que un grande número de concesións honoríficas podería chegar a desmerecer a súa finalidade última, cal é a exemplaridade e o estímulo, deberán concederse con criterio restritivo. Título II.–Dos títulos de fillo/a predilecto/a e fillo/a adoptivo/a Artigo 6.–Títulos de fillo/a predilecto/a e fillo/a adoptivo/a de Betanzos.1. A concesión do título de fillo/a predilecto/a de Betanzos só poderá recaer en quen nacera no municipio, destacara polas súas calidades ou méritos persoais e, singularmente, polo seu traballo ou achegas culturais, científicas, sociais, políticas ou económicas en beneficio da localidade, e alcanzara tan alto prestixio e consideración xeral que a concesión daquel título deba estimarse polo Concello como o máis adecuado e merecido recoñecemento deses méritos e calidades.2. O título de fillo/a adoptivo/a de Betanzos poderá conferirse a favor de persoas que, sen nacer no municipio, reúnan os méritos e circunstancias enumeradas anteriormente.3. Os anteriores títulos poderán ser concedidos como póstuma homenaxe a personalidades nas que concorreran os merecementos citados.4. Os títulos de fillo/a predilecto/a e fillo/a adoptivo/a, ambos os dous de igual xerarquía, constitúen a máis alta distinción do Concello, polo que a súa concesión se fará sempre utilizando criterios moi restritivos.5. Os títulos anteriores terán carácter vitalicio e, unha vez outorgados tres para cada un deles, non poderán conferirse outros mentres vivan as persoas favorecidas, a menos que se trate dun caso moi excepcional, a xuízo da corporación, que haberá de declaralo así con carácter previo á incoación do expediente de concesión en sesión plenaria e por unanimidade dos membros que legalmente a constitúen.6. As persoas a quen se conceden os títulos de fillo/a predilecto/a ou de fillo/a adoptivo/a de Betanzos terán dereito a acompañar á corporación municipal nos actos ou solemnidades a que esta concorra, fundamentalmente con motivo da celebración das festas patronais, e ocuparán o lugar que para iso lles estea sinalado. Artigo 7.–Concesión do título.1. A concesión do título de fillo/a predilecto/a e de fillo/a adoptivo/a requirirá a instrución do correspondente expediente coa finalidade de determinar e constatar os méritos e circunstancias que aconsellen e xustifiquen o seu outorgamento.2. A incoación dos expedientes farase por providencia da Alcaldía con iniciativa propia ou petición previa para o efecto da cuarta parte, polo menos, do número legal de membros da corporación ou dalgunha entidade ou asociación cultural, científica ou social legalmente constituída e de recoñecido prestixio. A iniciativa deberá ser motivada e considerarase caducada se transcorren seis meses desde a súa presentación no Rexistro xeral do Concello sen que se ditase a correspondente providencia para incoar o expediente.3. A instrución do expediente corresponderalle á Comisión informativa de honras e distincións, que practicará unha información exhaustiva e determinará por maioría o título, condecoración ou distinción que deba outorgarse á persoa homenaxeada.4. A concesión dos títulos de fillo/a predilecto/a e fillo/a adoptivo/a haberá de ser acordada polo Pleno do Concello requiríndose o voto favorable da maioría absoluta do número legal de membros da corporación.5. A concesión de calquera dos títulos referidos comunicaráselle persoalmente ás persoas interesadas ou familiares, no seu caso, pola Alcaldía. No caso de que o acordo ou resolución for negativo, non se expedirá copia ou certificación ningunha nin se utilizarán os informes e antecedentes que constan no expediente para a finalidade que lle sexa allea, baixo responsabilidade de quen infrinxa este precepto. Artigo 8.–Entrega do título.1. A Alcaldía realizará a entrega dos títulos de fillo/a predilecto/a e de fillo/a adoptivo/a nun acto solemne de toda a corporación, convocado para o efecto, coa finalidade de entregar o diploma e o distintivo que acrediten a distinción outorgada.2. O expresado diploma entregarase nun pergamiño artístico que asinará a Alcaldía e conterá en forma sucinta os merecementos que motivan e xustifican a súa concesión. Título III.–Do nomeamento de membros honorarios do Concello Artigo 9.–Membros honorarios do Concello.1. O nomeamento de alcalde/sa ou concelleiro/a honorario/a do Concello de Betanzos poderá ser outorgado por este a personalidades españolas ou estranxeiras, ben como mostra da alta consideración que merecen, ben como correspondencia a distincións análogas de que foran obxecto a corporación ou as autoridades municipais de Betanzos.2. Os referidos nomeamentos poderán facerse con carácter vitalicio ou por un prazo limitado, polo período que corresponda ao cargo de que se trate.3. Non poderán outorgarse novos nomeamentos dos expresados no número anterior mentres vivan tres persoas que sexan alcaldes ou alcaldesas honorarias ou dez que recibisen o título de concelleiro ou concelleira honoraria. Artigo 10.–Concesión e entrega. A concesión destes títulos honoríficos haberá de ser acordada polo Pleno, por proposta razoada da Alcaldía, cos mesmos requisitos e formalidades determinados no artigo 7.2. Acordada a concesión destas distincións, procederase na forma disposta nos artigos 7 e 8 para a comunicación e entrega ás persoas agraciadas do diploma e insignias que, neste caso, consistirán nunha idéntica á que usen os membros da corporación. Artigo 11.–Efectos. As persoas ás que se lles concedan estes nomeamentos non terán ningunha facultade para intervir no goberno nin na Administración municipal, aínda que a Alcaldía, excepcionalmente, poderá encomendarlles funcións representativas cando haxan de exercerse fóra do termo municipal. Así mesmo, poderán ser convidadas ou convidados a todos aqueles actos que a corporación organice oficialmente. Título IV.–Das medallas de Betanzos Artigo 12.–Medallas condecorativas. Categorías.1. As medallas de Betanzos son condecoracións municipais creadas para premiar a determinadas persoas, institucións, entidades, corporacións ou colectivos, tanto nacionais como estranxeiros, que polas súas actividades de investigación, científicas, literarias, culturais, artísticas, sociais, económicas, docentes, deportivas ou de calquera outra índole favoreceran de modo notable os intereses públicos municipais e fixéranse acredoras e dignas de tal distinción.2. As medallas de Betanzos, que serán a máxima condecoración que o Concello pode conceder a institucións, entidades, corporacións ou colectivos, non poderán outorgarse en número superior a unha por ano.3. Para determinar en cada caso a procedencia da concesión, terase en conta a índole dos méritos e servizos, a transcendencia do labor realizado en beneficio do municipio e as particulares circunstancias da entidade proposta para a condecoración, e sempre prevalecerá a calidade dos merecementos sobre o número destes. – A medalla de honra de Betanzos constitúe o grao máximo das condecoracións que pode outorgar a corporación, e resérvase a súa concesión a casos verdadeiramente excepcionais, que concorran en personalidades ou entidades por relevantes servizos prestados na cidade, dignos de tal elevada recompensa. – A medalla de ouro de Betanzos poderá outorgarse a personalidades ou entidades que, polas súas obras en favor da cidade, destacaran notoriamente e foran acredores ao seu recoñecemento. – A medalla de prata de Betanzos poderá outorgarse a personalidades ou entidades que, polas súas obras dentro do termo municipal, foran acredoras de tal distinción. Artigo 13.–Características.1. As medallas de Betanzos consistirán na reprodución en metal nobre do escudo do municipio e, no reverso, o nome da entidade homenaxeada e a data da concesión.2. A medalla irá acompañada do correspondente diploma estendido en pergamiño artístico asinado pola alcaldesa ou alcalde e conterá en forma sucinta os merecementos que motivan e xustifican a concesión conferida. Artigo 14.–Concesión e entrega.1. A concesión das medallas de Betanzos será competencia do Pleno do Concello por proposta da Comisión informativa de horas e distincións, e poderá, no entanto, promoverse a requirimento de calquera dos grupos políticos que integran a corporación municipal ou para responder á petición razoada e motivada de entidades locais de recoñecido prestixio.2. Será preciso o correspondente expediente administrativo aprobado por maioría absoluta das concelleiras ou concelleiros asistentes á sesión.3. A Alcaldía comunicará persoalmente a concesión da medalla, que se entregará de forma solemne en acto convocado para o efecto á persoa que designe a entidade homenaxeada. A medalla colgarase en cordón granate e levará a seguinte gravación: anverso, brasón da cidade coa súa lenda; e reverso, vista xeral da cidade co epígrafe ad honorem.4. Cando a medalla de Betanzos se conceder a entidades, poderá acompañarse dunha gravata ou lazo para colgar no seu estandarte ou bandeira se o tiveren. Título V.–Das honras fúnebres Artigo 15.–Declaración de loito oficial.1. O Concello poderá declarar loito oficial no termo municipal durante os días que estime oportuno nos supostos de falecemento de persoas relevantes para a localidade ou de sinistros dos que se deriven consecuencias graves para o municipio, así como por outros feitos cuxa gravidade xustifique a citada declaración.2. En casos de urxencia, a declaración de loito oficial poderá efectuarse por Resolución da Alcaldía, da que se lle dará conta ao Pleno do Concello na primeira sesión que este realice.3. A declaración de loito oficial suporá que as bandeiras ondearán a media hasta e con crespón negro en todos os edificios de titularidade municipal. Artigo 16.–Outras honras fúnebres.1. En caso de falecemento de calquera membro da corporación municipal que estivese no exercicio do cargo, e agás renuncia expresa, terá dereito a: a) Que o velorio do cadáver se instale no salón de sesións da Casa Consistorial. b) Que as bandeiras da Casa Consistorial ondeen a media hasta mentres duran as exequias. c) Que a bandeira municipal cubra o féretro durante a celebración das honras fúnebres, así como á posterior entrega da insignia aos seus familiares.2. O Pleno do Concello, mediante acordo expreso e motivado, poderá estender todas ou algunhas das honras mencionadas no apartado anterior a outras persoas ou autoridades. Título V.–Denominación de espazos públicos ou monumentos Artigo 17.–Monumentos e placas conmemorativas.1. Será competencia do Pleno do Concello, logo do expediente tramitado para o efecto, a decisión de erixir monumentos conmemorativos de feitos ou personaxes relevantes ou de colocar rótulos ou placas en novas vías públicas, complexos ou edificios de titularidade municipal.2. Os grupos municipais poderán presentarlle directamente ao Pleno propostas sobre denominación de espazos públicos, sen poder recaer acordo en tanto non sexan tramitadas e informadas pola Comisión de honras e distincións.3. Os acordos para a denominación de espazos públicos, para a instalación de estatuas e monumentos, adoptaranse en Pleno, co voto favorable da maioría absoluta dos membros da corporación.4. O cumprimento dos acordos realizarase nun acto público, anunciado previamente. Título VII.–Outras distincións honoríficas. Premios e actos de homenaxe Artigo 18.–Premio Úrsula Meléndez de Texeda.1. Anualmente, coincidindo co Día da Muller no mes de marzo, concederase un premio destinado a unha muller, colectivo ou asociación de mulleres de Betanzos que traballen por conseguir a igualdade de sexos e que contribúan a mellorar a situación actual da muller en Betanzos.2. Este premio irá destinado ao fomento de accións positivas para lograr a igualdade de sexos ou para mellorar a situación da muller en todos os aspectos da vida como a educación, a saúde, o deporte, a política, tempo libre etc.3. Outorgarase por proposta dun grupo municipal co voto favorable da maioría absoluta dos membros da corporación, logo do informe favorable da Comisión de honras e distincións. A entrega realizarase nun acto organizado para o efecto. Artigo 19.–Premios Garelo.1. Bienalmente, coincidindo coas festas patronais celebradas no mes de agosto, concederanse os Premios Garelos, que contan con tres categorías: Garelo ao comercio e industria, Garelo de cultura e educación e Garelo ao deporte.2. Estas distincións outorgaranse a personalidades ou entidades que, polos seus actos, traxectoria, actividade foran acredoras de tal distinción etc, dentro do termo municipal, 3. Excepcionalmente, poderá concederse un premio Garelo especial a aquela personalidade, asociación ou entidade que, por motivos especiais ou transcendentes, sexa merecedora de tal distinción.4. Os premios outorgaranse por proposta dun grupo municipal co voto favorable da maioría absoluta dos membros da corporación, logo do informe favorable da Comisión informativa de honras e distincións. A entrega realizarase nun acto organizado para o efecto. Artigo 20.–Premios do Deporte.1. Anualmente, concederanse premios ao deporte nas diversas categorías e seguirase o procedemento establecido para o efecto nun regulamento especial que regule esta materia. Título VIII.–Do procemento de concesión das honras Artigo 21.–Expediente de concesión.1. Para a concesión de calquera das honras e distincións establecidas neste Regulamento, será necesaria a instrución do correspondente expediente coa finalidade de determinar e constatar os méritos e circunstancias que aconsellen e xustifiquen o outorgamento. Artigo 22.–Incoación do expediente de concesión.1. A iniciación do procedemento farase por providencia da Alcaldía, ben por propia iniciativa ou a requirimento da cuarta parte, polo menos, do número legal de membros da corporación municipal, ben en resposta á petición razoada e motivada de entidades ou asociacións de recoñecida solvencia ou por petición dun grupo municipal nos supostos previstos neste Regulamento.2. A iniciativa deberá ser motivada. Considerarase caducada se, transcorridos seis meses desde que se formulou, non se incoou o expediente.3. Na providencia da Alcaldía designarase unha persoa instrutora, que se ocupará da tramitación do expediente, de entre as concelleiras ou concelleiros que conforman a Comisión informativa de honras e distincións Artigo 23.–Tramitación do expediente.1. A persoa instrutora practicará todas as dilixencias que estime convenientes para investigar os méritos do proposto, tomará ou recibirá declaración de cantas persoas ou entidades poidan fornecer informes e fará constar todas as declaracións ou pescudas, datos de referencia, antecedentes e achegará todos os documentos que se consideraren necesarios, tanto de carácter favorable como adverso á proposta inicial.2. O expediente deberá ser obxecto de información pública polo prazo de vinte días, con anterioridade a que a persoa instrutora emita a súa proposta.3. Logo de finalizar as actuacións, a persoa instrutora formulará unha proposta motivada que elevará á Comisión informativa de honras e distincións para que, se a considera atinada, emita un ditame favorable, que será sometido ao Pleno do Concello para que acorde o que estime procedente na forma que dispón este Regulamento.4. A concesión das distincións e nomeamentos efectuarase no salón de sesións do Concello, con asistencia do Pleno da corporación e aquelas autoridades e representacións que se estimen pertinentes, atendidas as circunstancias de cada caso. Artigo 24.–Revogación.1. A concesión de honras e distincións reguladas no presente Regulamento poderá ser revogada se, con posterioridade a esta, as persoas interesadas realizasen actos ou manifestacións que lles fagan indignas da súa titularidade ou de menosprezo aos méritos que no seu día foron causa do seu outorgamento.2. Para a revogación, será preciso instruír o correspondente expediente ao abeiro. procedemento previsto no artigo anterior, logo da audiencia preceptiva á/s persoa/s interesada/s.3. A revogación da distinción suporá a pertinente anotación no Libro-rexistro en que se inscribiu a súa concesión. Artigo 25.–Rexistro de distincións honoríficas. A Secretaría da corporación levará un rexistro, dividido en tantas seccións como sexan as honras, condecoracións e distincións establecidas no presente Regulamento, en que se inscribirán cronoloxicamente as circunstancias correspondentes ás persoas favorecidas e a razón e data da concesión. Disposicións adicionais Primeira.–Distincións protocolarias Por motivos de cortesía ou reciprocidade, a Alcaldía, sen necesidade de incoar expediente administrativo ningún, poderá facer entrega de placas conmemorativas, escudos, insignias ou outros obxectos simbólicos que non impliquen ningunha prerrogativa ou dignidade a autoridades públicas, personalidades ou institucións. Segunda.–Medallas dos membros da corporación Todos os novos membros da corporación, con motivo da súa toma de posesión, recibirán un documento acreditativo da súa condición e unha medalla co escudo municipal que deberán lucir nos actos públicos aos que asistan na súa condición de corporativas ou corporativos. Terceira.–Distinción a funcionarios/as O Concello, para distinguir ao seu funcionariado e persoal aos que, logo expediente para o efecto, considere merecedor, poderá outorgarlle unha insignia de solapa cuxo formato será similar á das concelleiras ou concelleiros, con constancia no seu expediente persoal. Cuarta.–Libro de visitantes ilustres O Concello crea un Libro de visitantes ilustres en que se recollerán as sinatura e, no seu caso, as dedicatorias das persoas de destacada importancia que visiten o municipio. Disposición tranisitoria única Todas as personalidades ou entidades corporativas que estean actualmente en posesión dalgunhas das distincións que son materia deste Regulamento, continuarán no goce destas con todos os dereitos, honras e prerrogativas recoñecidas polos regulamentos respectivos ou por anteriores acordos municipais ditados con relación ás devanditas distincións. Disposicións finais Primeira.–Derrogación do Regulamento anterior Queda derrogado o Regulamento de honras e distincións aprobado polo Pleno da corporación nos días 2 de marzo de 1984 e 15 de xuño de 1984. Segunda.–Entrada en vigor O presente Regulamento entrará en vigor aos quince días da súa publicación íntegra no Boletín Oficial da Provincia da Coruña de conformidade cos artigos 65.2 e 70.2 da Lei 7/1985, do 2 de abril, reguladora das bases do réxime local, e permanecerá vixente ata a súa modificación ou derrogación expresa. Betanzos, 15 de xaneiro de 2019. A alcaldesa María Barral Varela